Styðja við byggingu fimm leiguíbúða í Árnesi 19. nóvember 2019 13:03 Ásmundur Einar Daðason , félags - og barnamálaráðherra , og Kristófer Tómasson , sveitarstjóri Skeiða - og Gnúpverjahrepps , skrifuðu undir viljayfirlýsinguna í gær . Ljósmynd / Aðsend Ásmundur Einar Daðason , félags - og barnamálaráðherra , og Kristófer Tómasson , sveitarstjóri Skeiða - og Gnúpverjahrepps , undirrituðu í gær viljayfirlýsingu um aðkomu stjórnvalda að húsnæðisuppbyggingu í Árnesi . Fjölga á leiguíbúðum í sveitarfélaginu en mikill skortur hefur verið á húsnæði í Skeiða - og Gnúpverjahreppi um lengri tíma . Fyrsti þáttur verkefnisins felur í sér aðkomu Íbúðalánasjóðs að fjármögnun byggingar á fimm íbúða raðhúsi í Árnesi . Þá verða skoðaðar leiðir til að tryggja aðgengi að hagkvæmum leiguíbúðum til langtímaleigu á svæðinu . Nauðsynlegt er að byggja nýtt húsnæði á staðnum vegna áætlaðrar íbúafjölgunar í sveitarfélaginu á næstu misserum í tengslum við stórfellda atvinnuuppbyggingu í ferðaþjónustu . Þar munar mest um uppbyggingu Hálendisbaðanna – baðstaðar og hótels í Þjórsárdal . Íbúðalánasjóður veitir einnar milljóna króna þróunarstyrkÍbúðalánasjóður mun koma að útfærslu verkefnisins og hefur sjóðurinn ákveðið að leggja sveitarfélaginu til eins milljóna króna styrk til þróunar þess . Styrkurinn er veittur sem hluti af sérstöku tilraunaverkefni sjóðsins , sem snýr að því að örva húsnæðisuppbyggingu utan suðvesturhorns landsins og bregðast við erfiðu ástandi á húsnæðismarkaði , ekki hvað síst á landsbyggðinni . „ Það er ánægjulegt að öflugt fyrirtæki í ferðaþjónustu skuli horfa til samstarfs og uppbyggingar með heimamönnum í Skeiða - og Gnúpverjahreppi . Þessari glæsilegu starfsemi sem fyrirhuguð er í Þjórsárdal fylgir fjöldi fólks , bæði á framkvæmdatíma og að honum loknum , sem mun hafa aðsetur í sveitarfélaginu . Það er mikilvægt að íbúðaskortur hamli ekki uppbyggingu sem tryggja mun atvinnu á svæðinu til langs tíma , “ segir Ásmundur Einar Daðason , félags - og barnamálaráðherra .